Naffermaw l-għaqda u s-solidarjetà sodi tagħna fil-ġlieda kontra kull forma ta' terroriżmu. Ninsabu ferm ixxukkjati bl-attakki terroristiċi tal-waħx li seħħew f'dawn l-aħħar ġimgħat f'Pariġi, Dresden, Conflans-Saint-Honorine, Nizza, Vjenna u postijiet oħra, u nikkundannaw dawn l-atti barbari bl-aktar mod qawwi possibbli. Il-ħsibijiet tagħna f'dan iż-żmien imorru għall-vittmi, iżda wkoll għall-qraba u l-ħbieb tagħhom, filwaqt li nibagħtulhom l-akbar simpatiji u kondoljanzi tagħna. Nesprimu wkoll ir-rispett kbir tagħna lill-uffiċjal tal-pulizija Awstrijak li ndarab b'mod kritiku fil-qadi ta' dmirijietu. Aħna nwiegħdu l-appoġġ u s-solidarjetà tagħna lill-pajjiżi milquta u l-poplu tagħhom, u lill-bliet fejn seħħew l-attakki. Ser inkomplu bl-isforzi konġunti tagħna kontra t-terroriżmu b'determinazzjoni u bl-ebda mod mhu ser nikkompromettu t-twemmin komuni tagħna fid-dinjità tal-bniedem, it-tolleranza, id-demokrazija, il-ġustizzja u l-libertà, inkluż il-libertà tal-kelma. Illum, 13 ta' Novembru 2020, fil-ħames anniversarju tal-attakki terroristiċi devastanti f'Pariġi, fit-teatru Bataclan u barra l-iStade de France, il-vittmi ta' dawk l-attakki għadhom preżenti fil-ħsibijiet tagħna, flimkien mal-vittmi kollha tat-terroriżmu matul is-snin. Irridu nfakkru li l-vittmi tat-terroriżmu huma fil-mira ta' attakk li jolqot bl-aktar mod gravi l-prinċipji fundamentali tal-Unjoni. Għalhekk, is-soċjetajiet demokratiċi b'mod ġenerali, u l-istati membri tal-UE b'mod partikolari, iridu jiżguraw li jingħata rispons komprensiv għall-ħtiġijiet tagħhom, inkluż l-adozzjoni ta' miżuri ta' protezzjoni, appoġġ u assistenza. L-attakki li rajna, mhux biss f'dawn l-aħħar ġimgħat, urew il-firxa tat-theddida li qed niffaċċjaw minn kull forma ta' terroriżmu. Flimkien biss nistgħu nwaqqfu t-terroristi u s-sostenituri tagħhom. Minħabba n-natura tranżnazzjonali tan-networks terroristiċi, nistgħu naraw b'mod ċar sa liema punt huma importanti u meħtieġa l-miżuri fil-livell Ewropew. Inżommu l-libertà, naġixxu b'determinazzjoni Ninsabu determinati li nipproteġu s-soċjetajiet tal-Ewropa u l-poplu tagħha. Ser inħarsu l-valuri komuni tagħna u l-istil ta' ħajja Ewropew. Ser nissalvagwardjaw is-soċjetajiet pluralisti tagħna u nkomplu b'determinazzjoni soda niġġieldu kontra kull forma ta' vjolenza li jkollha fil-mira persuni abbażi tal-oriġini etnika attwali jew preżunta tagħhom, jew it-twemmin reliġjuż tagħhom jew abbażi ta' tipi oħra ta' preġudizzju. Naffermaw mill-ġdid id-determinazzjoni tagħna li nagħmlu dak kollu li nistgħu biex niġġieldu dan it-terrur barbaru b'mod olistiku, bl-istrumenti kollha għad-dispożizzjoni tagħna, filwaqt li nżommu bis-sħiħ il-garanziji kollha skont l-istat tad-dritt kif ukoll il-libertajiet fundamentali. Il-pedament tal-Ewropa mhux ser jiġi mheżżeż mill-pjaga tal-estremiżmu vjolenti u t-terroriżmu. It-terroristi ma jistgħux jirbħu l-ġlieda tagħhom. Ser nieħdu azzjoni kontra t-theddida tal-polarizzazzjoni. Qafas Ewropew għall-Ġlieda Kontra t-Terroriżmu Matul dawn l-aħħar żewġ deċennji saħħaħna b'mod kostanti l-istrutturi tas-sigurtà u l-qafas legali fl-istati membri u fil-livell tal-Unjoni Ewropea. Żviluppajna aktar ir-rwol tal-Europol, il-Eurojust[1] u l-Frontex. Tejjibna l-kondiviżjoni tal-informazzjoni u l-użu tal-bażijiet ta' data u tas-sistemi ta' informazzjoni Ewropej, u approfondejna l-kooperazzjoni tal-pulizija u dik ġudizzjarja. L-Unjoni Ewropea reċentement adottat strumenti leġiżlattivi b'saħħithom, bħal fil-qasam tal-armi tan-nar[2], il-finanzjament tat-terroriżmu[3] u l-liġi kriminali[4]. Jeħtieġu sforzi u riżorsi addizzjonali biex tiġi implimentata bis-sħiħ il-leġiżlazzjoni adottata u jiġi applikat dak li ġie maqbul s'issa. Fil-bidu ta' Diċembru fil-Kunsill tal-ministri għall-ġustizzja u l-affarijiet Interni, ser nippreżentaw konklużjonijiet komprensivi tal-Kunsill dwar is-sigurtà interna u dwar sħubija Ewropea tal-pulizija. Dawn il-konklużjonijiet ser jindirizzaw ukoll il-kwistjoni ewlenija tal-prevenzjoni tal-estremiżmu vjolenti u l-ġlieda kontra t-terroriżmu. Ser nissottolinjaw ukoll l-importanza tal-uffiċċju tal-Koordinatur Ewropew għall-Ġlieda Kontra t-Terroriżmu. Xi azzjonijiet diġà jistgħu jiġu enfasizzati: Libertà tar-reliġjon L-Ewropa mxiet triq diffiċli u mimlija tbatija biex adottat il-prinċipju tal-libertà tar-reliġjon. Il-libertà tal-kuxjenza u tar-reliġjon tfisser il-libertà li wieħed isegwi jew li ma jsegwix reliġjon. Jeħtieġ rispett reċiproku, inkluż fil-komunitajiet reliġjużi, u inkluż ir-rispett għal persuni b'fehmiet sekulari tad-dinja. Għalhekk nenfasizzaw l-impenn tagħna li nipproteġu l-espressjoni reliġjuża fl-Ewropa li tkun kemm paċifika kif ukoll tirrispetta l-liġijiet adottati mill-istati membri tagħna. Dan japplika bl-istess mod għar-reliġjonijiet kollha. Irridu nipproteġu lill-poplu fl-Ewropa mill-istrumentalizzazzjoni jew mit-tfassil mill-ġdid tat-tradizzjonijiet reliġjużi għal skopijiet estremisti, u minn interpretazzjonijiet estremisti li jwasslu għall-vjolenza. L-isforzi estremisti li għandhom l-għan li jeqirdu l-ordni soċjali ħielsa ser jiffaċċjaw il-forza sħiħa u l-konsistenza tal-istat tad-dritt. Madankollu, din il-ġlieda kontra l-estremiżmu ma tridx twassal għall-esklużjoni u l-istigmatizzazzjoni ta' gruppi reliġjużi. Il-ġlieda tagħna kontra t-terroriżmu mhija diretta kontra l-ebda twemmin reliġjuż jew politiku, iżda kontra l-estremiżmu fanatiku u vjolenti. Nistiednu lill-Kummissjoni Ewropea tappoġġa b'mod attiv l-inizjattivi madwar l-UE biex jiġu mifhuma aħjar il-kawżi ewlenin, l-għanijiet u t-tixrid tal-ideoloġiji estremisti fl-Ewropa. Għandu jkollna l-għan li nappoġġaw il-ħafna ilħna differenti li huma parti integrali mis-soċjetà Ewropea pluralista, miftuħa u liberali tagħna u nagħmluha ċara li mhu ser inħallu spazju għall-ebda tip ta' estremiżmu li jista' jifridna. Għandna nippromwovu li l-edukazzjoni u t-taħriġ reliġjużi - preferibbilment fl-UE - ikunu skont id-drittijiet u l-valuri fundamentali Ewropej. Koeżjoni Soċjali Is-sens ta' appartenenza u ugwaljanza huwa ferm importanti għall-koeżjoni soċjali tas-soċjetajiet moderni, pluralisti u miftuħa tagħna. Integrazzjoni li tirnexxi hija ferm importanti f'dan ir-rigward. L-integrazzjoni hija triq bidirezzjonali. Dan ifisser li l-migranti huma mistennija jagħmlu sforz attiv biex jintegraw, filwaqt li l-għajnuna f'dan ir-rigward hija importanti. L-opportunitajiet għall-migranti, li huma f'sitwazzjoni ta' soġġorn legali, li jipparteċipaw fl-oqsma kollha tas-soċjetà huma importanti daqs kemm huwa importanti li kulħadd jirrikonoxxi u jirrispetta, f'konformità mal-liġijiet applikabbli, ir-regoli u l-valuri komuni tal-UE bħala l-pedament għal integrazzjoni li tirnexxi. Il-ksur tal-ordni demokratiku u tal-valuri tal-istati membri Ewropej jew tal-liġijiet nazzjonali tagħhom la għandhom jiġu mminimizzati u lanqas ittollerati, irrispettivament mill-motivazzjoni tagħhom. L-organizzazzjonijiet li ma jaġixxux f'konformità mal-leġiżlazzjoni rilevanti u li jappoġġaw kontenut li jmur kontra d-drittijiet u l-libertajiet fundamentali ma għandhomx ikunu appoġġati minn finanzjament pubbliku, la fil-livell nazzjonali u lanqas fil-livell Ewropew. Barra minn hekk, għandha tkun limitata l-influwenza barranija mhux mixtieqa ta' organizzazzjonijiet ċivili u reliġjużi nazzjonali permezz ta' finanzjament mhux trasparenti. Insaħħu s-sigurtà ta' żona Schengen li tiffunzjona tajjeb Għandna l-obbligu li niżguraw kemm jista' jkun is-sigurtà tal-poplu fl-Ewropa. Huwa importanti li jiġu appoġġati, bil-mezzi kollha, l-awtoritajiet tal-infurzar tal-liġi fil-ġlieda tagħhom kontra t-terroriżmu. Sabiex nippreservaw u nsaħħu l-funzjonament ta' Schengen u nsaħħu l-fruntieri esterni tagħna rridu nkomplu bl-implimentazzjoni tal-leġiżlazzjoni Ewropea dwar il-bażijiet ta' data l-ġodda u l-interoperabbiltà tal-bażijiet ta' data tagħna. Schengen huwa parti integrali mill-kooperazzjoni u l-integrazzjoni Ewropea li jiggarantixxi vjaġġar liberu tal-persuni bejn l-istati membri filwaqt li jiżgura livell għoli ta' sigurtà. L-awtoritajiet kompetenti jeħtieġ li jkunu jafu min jidħol fiż-żona Schengen u min jivvjaġġa fiha. Irridu nikkontrollaw b'mod effettiv il-fruntieri esterni tagħna, nirreġistraw l-entrati u t-tluq miż-żona Schengen f'forma diġitali, u nikkooperaw aktar mill-qrib ma' pajjiżi terzi sabiex niġġieldu t-theddid terroristiku. Il-movimenti tal-ivvjaġġar ta' persuni li huma ta' theddida terroristika jew estremista vjolenti (Gefährder) huma sfida kbira għall-awtoritajiet tas-sigurtà. Kif previst mit-Trattat, ir-responsabbiltà għaż-żamma tal-liġi u l-ordni u għas-salvagwardja tas-sigurtà interna taqa' f'idejn l-istati membri. Irridu nsaħħu u niżviluppaw aktar l-għażliet għall-miżuri ta' sigurtà fiż-żona Schengen kif ukoll l-istrumenti għall-kooperazzjoni transkonfinali fl-infurzar tal-liġi. Jekk is-sitwazzjoni titlob dan f'każijiet eċċezzjonali, l-istati membri jżommu l-abbiltà jiddeċiedu li jintroduċu mill-ġdid u jtawlu l-kontrolli temporanji fuq il-fruntieri interni f'konformità mal-Kodiċi tal-Fruntieri ta' Schengen. Daqstant importanti huwa t-tisħiħ sinifikanti tar-relazzjonijiet ma' pajjiżi terzi, speċjalment bil-ħsieb tat-tkeċċija ta' trasgressuri kriminali u ta' persuni li huma ta' theddida terroristika jew estremista vjolenti (Gefährder). Nappellaw lill-Kummissjoni u lis-Servizz Ewropew għall-Azzjoni Esterna biex jipprovdu aktar appoġġ għal tkeċċija aktar fluwida. Niżguraw is-sigurtà Nilqgħu l-inizjattiva ta' sħubija Ewropea tal-pulizija u ser nintensifikaw il-ħidma tal-pulizija tagħna fl-ispirtu ta' din is-sħubija. Huwa kruċjali għall-uffiċjali tal-pulizija fl-Ewropa li jkollhom aċċess għall-informazzjoni li jeħtieġu biex jaqdu dmirijiethom, filwaqt li jiġu rrispettati bis-sħiħ id-drittijiet fundamentali. L-istrumenti eżistenti jridu jiġu applikati b'mod aktar konsistenti sabiex ikun jista' jsir użu aħjar mill-għarfien eżistenti, u sabiex ikunu jistgħu jiġu sfruttati approċċi ġodda bħall-intelliġenza artifiċjali għall-ħidma tal-pulizija. Nissottolinjaw l-importanza taż-żamma ta' data, il-ġbir ta' data, il-kondiviżjoni u l-analiżi tad-data, dejjem b'rispett għad-drittijiet fundamentali u l-ġurisprudenza rilevanti. L-aċċess għall-informazzjoni diġitali qed isir dejjem aktar kruċjali, kemm jekk hija data dwar it-traffiku jew f'xi każijiet data dwar il-kontenut, u l-mobbiltà ta' din id-data titlob strumenti transkonfinali effettivi, għaliex inkella n-networks terroristiċi f'ħafna każijiet ser ikunu pass 'il quddiem mill-awtoritajiet investigattivi. L-aċċess tal-awtoritajiet kompetenti għall-informazzjoni diġitali, li huwa essenzjali għall-prevenzjoni u l-eliminazzjoni tal-azzjoni terroristika – b'rispett għad-drittijiet fundamentali – jrid jiġi żgurat u xprunat, speċjalment bil-konklużjoni tal-ħidma attwali fuq l-aċċess transkonfinali għall-evidenza elettronika u bit-tfassil ta' triq 'il quddiem għaż-żamma tad-data għall-finijiet tal-ġlieda kontra l-kriminalità. B'kont meħud tad-dikjarazzjoni konġunta tal-ministri għall-affarijiet interni tal-UE tal-21 ta' Ottubru 2020 dwar il-futur tal-Europol bħala punt ta' tluq, nistiednu lill-Kummissjoni tippreżenta proposta għar-reviżjoni tal-mandat tal-Europol b'bażi ġuridika b'saħħitha biex tittratta settijiet kbar ta' data. L-Europol u speċjalment iċ-Ċentru Ewropew għall-Ġlieda Kontra t-Terroriżmu (ECTC) tagħha huma ta' importanza fundamentali għall-appoġġ effettiv tal-istati membri fil-prevenzjoni u l-prosekuzzjoni tagħhom ta' reati terroristiċi, u jeħtieġu jissaħħu. Fl-istess ħin, l-Europol trid tiġi pprovduta riżorsi finanzjarji u umani suffiċjenti. Irridu nkomplu nespandu wkoll il-kooperazzjoni bejn l-unitajiet speċjali ta' intervent tal-istati membri tal-UE, pereżempju bħala parti min-network ATLAS. Barra minn hekk, nixtiequ niffaċilitaw b'mod ġenerali l-iskjerament transkonfinali ta' uffiċjali tal-pulizija abbażi ta' ftehim reċiproku. Prevenzjoni tar-radikalizzazzjoni – online u offline Nixtiequ nieħdu azzjoni sistematika biex nipprevjenu r-radikalizzazzjoni fl-Ewropa. Ser inkomplu bl-isforzi tagħna biex nipprevjenu kull tip ta' propaganda estremista, il-predikazzjoni tal-vjolenza u l-finanzjament tal-mibegħda u l-estremiżmu vjolenti. Din hija kawża komuni għall-Ewropa, riflessa fir-relazzjonijiet diplomatiċi komuni tagħna ma' pajjiżi terzi barra mill-Unjoni Ewropea. Id-djalogi dwar dawn il-kwistjonijiet ser jitmexxew bħala kwistjoni ta' prijorità. Ir-riskji assoċjati mar-radikalizzazzjoni fil-ħabsijiet li twassal għall-estremiżmu vjolenti u t-terroriżmu, u l-ħelsien ta' dawn l-individwi u dawk li ġew ikkundannati għat-terroriżmu, jeħtieġu miżuri aktar effiċjenti. L-attakk Iżlamista fuq għalliem fi Franza juri għal darb'oħra kemm huwa importanti li jiġu miġġielda l-kontenut illegali online, il-propaganda tat-terroriżmu, id-diskors ta' mibegħda u d-diżinformazzjoni. B'mod aktar ġenerali, il-media soċjali u fornituri oħra ta' servizzi ta' hosting għandhom ir-responsabbiltà li jiżguraw li s-servizzi tagħhom ma jintużawx għal attivitajiet illegali li jippromwovu l-kriminalità, it-terroriżmu jew il-mibegħda, b'rispett sħiħ għad-drittijiet fundamentali, inkluż il-libertà ta' espressjoni u ta' privatezza. Għalhekk għandna l-għan li nlestu b'suċċess in-negozjati tar-Regolament dwar il-kontenut terroristiku online (TCO) sal-aħħar tas-sena, filwaqt li nżommu l-ambizzjoni qawwija tagħna li noħolqu strument operazzjonali ġdid u effettiv għall-eliminazzjoni transkonfinali ta' kontenut terroristiku. L-għan huwa li jkun permess il-ħruġ ta' ordnijiet ta' tneħħija b'effett transkonfinali biex jinħoloq strument ġdid u rapidu u effettiv għall-ġlieda kontra l-kontenut terroristiku online fi żmien siegħa jew inqas minn meta jiġi rrappurtat, filwaqt li jinżammu salvagwardji effettivi għall-protezzjoni tad-drittijiet fundamentali. Minħabba l-importanza tar-radikalizzazzjoni online, il-logħob tal-azzard online u l-amplifikazzjoni algoritmika għandhom jiġu inklużi fil-ħidma tal-Forum tal-UE dwar l-Internet. Nistiednu wkoll lill-Kummissjoni tippreżenta Att dwar is-Servizzi Diġitali (DSA) ambizzjuż fir-rigward tat-tisħiħ tar-responsabbiltà tal-kumpanniji tal-internet fil-ġlieda kontra l-kontenut illegali u l-amplifikazzjoni tiegħu, biex tintroduċi penali ġodda u miżuri xierqa oħra. Dan ir-regolament il-ġdid għandu jiddefinixxi rekwiżiti xierqa għat-tneħħija ta' kontenut illegali filwaqt li jiġu rrispettati d-drittijiet fundamentali, inkluż il-libertà ta' espressjoni u opinjoni. Ser neżaminaw ukoll b'interess il-proposta mħabbra tal-Kummissjoni li tidentifika d-diskors ta' mibegħda u r-reati ta' mibegħda u l-inċitament bħala reati kriminali li huma previsti u rregolati skont id-dritt tal-Unjoni Ewropea. Bl-istess mod, il-Kunsill irid jikkunsidra l-kwistjoni tal-kriptaġġ tad-data sabiex l-evidenza diġitali tkun tista' tinġabar u tintuża legalment mill-awtoritajiet kompetenti filwaqt li tinżamm l-affidabbiltà tal-prodotti u s-servizzi bbażati fuq it-teknoloġija tal-kriptaġġ. Ir-rieżami li tħabbar tal-qafas għall-iskambju ta' data għal kwistjonijiet tranżnazzjonali tal-kriminalità għal każijiet ta' terroriżmu huwa rilevanti wkoll biex tkompli tissaħħaħ il-kooperazzjoni tagħna f'dan il-qasam. Skambju ta' informazzjoni dwar persuni li huma ta' theddida terroristika jew estremista vjolenti (Gefährder) Għadd konsiderevoli ta' terroristi f'dawn l-aħħar snin kienu individwi li kienu diġà magħrufa mill-awtoritajiet kompetenti tal-istati membri kkonċernati qabel l-atti terroristiċi tagħhom, u li kienu ġew ikklassifikati bħala theddida ta' vjolenza terroristika jew vjolenza estremista oħra. F'Ewropa ta' fruntieri interni miftuħa u internet mingħajr fruntieri, irridu nikkunsidraw il-periklu li tali individwi joħolqu wkoll għal stati membri oħra. Għalhekk, filwaqt li nieħdu kont tal-kompetenzi tal-istati membri kif ukoll tas-sistemi legali nazzjonali u d-dritt tal-Unjoni Ewropea, irridu nagħmlu użu sħiħ mill-istrumenti eżistenti għall-kondiviżjoni tal-informazzjoni u nimplimentaw malajr ir-Regolament għall-Interoperabbiltà tas-Sistemi tal-Informazzjoni tal-UE bil-għan li tiġi identifikata l-frodi tal-identità. Irridu niżguraw li l-informazzjoni dwar dawn l-individwi tiddaħħal fil-bażijiet ta' data u fis-sistemi tal-informazzjoni rilevanti tal-UE f'konformità mal-leġiżlazzjoni rilevanti. Lil hinn minn dan, irridu ntejbu kontinwament il-livell ta' fehim reċiproku tagħna dwar xi jfisser fil-prattika meta stat membru jikklassifika individwu bħala theddida ta' vjolenza terroristika jew estremista. Ġellieda Terroristi Barranin L-għan tal-awtoritajiet kompetenti tagħna jrid ikun li jagħmlu l-almu tagħhom biex jipprevjenu lill-ġellieda terroristi barranin, li ħafna minnhom għandhom esperjenza ta' ġlied, milli jidħlu fiż-żona Schengen mingħajr ma jinqabdu, kemm jekk ikunu ċittadini ta' stat membru tal-UE kif ukoll jekk le. Għalhekk nibqgħu determinati li nsaħħu l-protezzjoni tal-fruntieri esterni u li nwettqu verifiki sistematiċi tal-persuni kollha. Dan huwa rekwiżit bażiku għal żona ta' moviment liberu. L-użu sistematiku tal-funzjonalitajiet rilevanti kollha tas-Sistema ta' Informazzjoni ta' Schengen (SIS) għal dan il-għan huwa vitali. Ser naħdmu wkoll biex inżidu l-kapaċità tas-SIS rigward il-verifiki bijometriċi, billi, qabel il-wasla, indaħħlu aktar data bijometrika fis-SIS, kif ukoll ex-ante. Qed nistinkaw għal proċess li jinvolvi lill-Europol biex informazzjoni rilevanti mibgħuta minn pajjiżi terzi tiġi rieżaminata, analizzata u, sa fejn dan ikun legalment possibbli, tiddaħħal fis-SIS mill-awtoritajiet nazzjonali kompetenti. Arkitettura tal-informazzjoni mġedda tal-UE L-implimentazzjoni ta' strumenti ġodda li diġà huma ppjanati (ETIAS, EES) trid titlesta b'mod konsistenti, u, speċjalment fejn il-ħtieġa tkun diġà ġiet stabbilita, tiġi ssupplimentata b'atti legali addizzjonali (konklużjoni tat-trilogu tal-VIS, emendi konsegwenzjali tal-ETIAS, preżentazzjoni tar-regolamenti proposti għal Prüm u għall-API). Kondizzjoni neċessarja għall-arkitettura tal-informazzjoni mġedda tal-UE hija li l-utenti finali fl-istati membri kollha jagħmlu użu komprensiv mis-sistemi u jdaħħlu fihom data ta' kwalità għolja. Protezzjoni tal-ispazji pubbliċi Nenfasizzaw l-importanza tal-miżuri u l-inizjattivi eżistenti għal protezzjoni aħjar tal-ispazji pubbliċi, inkluż il-postijiet ta' qima ta' kull twemmin, u nirrakkomandaw li jitkomplew dawn l-isforzi. Kif iddikjarat fl-Istrateġija tal-UE dwar l-Unjoni tas-Sigurtà li ġiet ippreżentata mill-Kummissjoni Ewropea, għandha tiġi żgurata protezzjoni fiżika aħjar ta' dawn l-ispazji mingħajr ma jiġu mminati d-drittijiet tal-bniedem u l-libertajiet fundamentali tal-persuni. Sorsi ta' finanzjament addizzjonali mill-fondi reġjonali tal-UE għall-iżvilupp urban għandhom jiġu mmobilizzati. Fi żminijiet diffiċli, ukoll, l-Ewropa ser tingħaqad flimkien biex tiġġieled kontra t-theddida tat-terroriżmu. [1] e.ż. Ir-Reġistru għall-Ġlieda tal-Eurojust Kontra t-Terroriżmu, li huwa mfassal biex jiffaċilita t-tqabbil ta' proċeduri mwettqa fi stati membri individwali. [2] Direttiva 2017/853/UE tas-17 ta' Mejju 2017 dwar il-kontroll tal-akkwist u l-pussess ta' armi. [3] Direttiva 2018/1673 tat-23 ta' Ottubru 2018 dwar il-ġlieda kontra l-ħasil tal-flus permezz tal-liġi kriminali. [4] Direttiva 2017/541 tal-15 ta' Marzu 2017 dwar il-ġlieda kontra t-terroriżmu; Regolament 2018/1805 tal-14 ta' Novembru 2018 dwar ir-rikonoxximent reċiproku ta' ordnijiet ta' ffriżar u ordnijiet ta' konfiska. Dikjarazzjoni konġunta mill-ministri għall-affarijiet interni tal-UE dwar l-attakki terroristiċi reċenti fl-Ewropa Din ir-riżorsa bħalissa hi disponibbli biss bil-lingwa jew il-lingwi li ġejjin: Ara l-paġna tal-laqgħa